RESOLUCIÓN do 6 de novembro de 1998, da Delegación Provincial de Pontevedra, pola que se dispón o rexistro, depósito e publicación, no Diario Oficial de Galicia, da acta do convenio colectivo do sector de rematantes e serradoiros de madeira.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 27/11/1998

Visto o texto da acta da comisión paritaria do convenio colectivo de traballo do sector de rematantes e aserradoiros de madeira da provincia de Pontevedra, que tivo entrada nestas dependencias con data do 3-11-1998, no que se acorda a corrección da omisión producida no artigo 36 do devandito convenio colectivo (publicado no BOP, nº 183, do 22 de setembro e no DOG, nº 157, do 14 de agosto) repecto da data de entrada en vigor das novas contías establecidas para as diferentes continxencias, esta delegación provincial, de conformidade co disposto no artigo 90, ap. 2º e 3º, do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo,
ACORDA:
Primeiro.-Ordena-la inscrición da citada acta no libro de rexistro de convenios colectivos de traballo que consta nesta delegación, con notificación á comisión negociadora.
Segundo.-Ordena-lo seu depósito no Servicio de Relacións Laborais, Sección de Mediación, Arbitraxe e Conciliación (SMAC).
Teceiro.-Dispoñe-la súa publicación no Diario Oficial de Galicia.
Vigo, 6 de novembro de 1998.
Antonio Coello Bufill
Delegado provincial de Pontevedra
Convenio colectivo de traballo do sector de rematantes e serradoiros de madeiras da provincia de Pontevedra
Asistentes:
Representación social:
CC.OO:
Francisco Estévez Rodríguez.
CIG:
Xosé Xoán Melón González.
UGT:
Ramón Carrera Molares.
Guillermo Simón López.
Representación empresarial:
Antonio Pérez Giménez.
Jesús Baquero Moreira.
Juan José Busto Rodríguez.
Secretaria de actas:
Ana María Martín Herrero
En Vigo, nos locais da Confederación Provincial de Empresarios de Pontevedra, ás dezaoito horas do día vintenova de outubro de mil novecentos noventa e oito, reúnese a comisión paritaria do convenio colectivo de traballo do sector de rematantes e serradoiros da provincia de Pontevedra, co obxecto de emendar unha omisión detectada no texto do convenio. Asisten os indicados arriba.
Aberta a sesión, as representacións empresarial e social coinciden na necesidade de incluí-la data de entrada en vigor do artigo 36.-Indemnización por morte ou invalidez, tal como figuraba no texto anterior, e que foi omitida por erro.
Polo tanto, ámbalas partes acordan que o artigo 36º quede redactado da seguinte maneira:
Artigo 36º.-Indemnización por morte ou invalidez.
Establécense as seguintes indemnizacións para tódolos traballadores afectados por este convenio:
1.-A partir do día seguinte ó da data da primeira das publicacións do convenio no BOP ou no DOG, as empresas afectadas polo presente convenio teñen a obriga de subscribi-la correspondente póliza de seguro por accidente de traballo, accidente in itinere e enfermidade profesional, que cubra as seguintes continxencias:
a) En caso de morte... 2.500.000 pesetas.
b) En caso de invalidez permanente total... 3.500.000 pesetas.
c) En caso de absoluta ou gran invalidez... 4.000.000 de pesetas.
2.-En caso de morte derivada de enfermidade común ou accidente non laboral, o importe de dúas mensualidades de tódolos conceptos salariais do convenio, vixente en cada momento.
Ámbalas partes acordan a súa remisión á autoridade laboral para efectos do seu rexistro e posterior publicación no BOP e no DOG.
E non habendo máis asuntos que tratar, levántase a sesión ás dezanove horas do día arriba indicado.
10767